Pastoor vas oor huurmoord op Bfn-boer | Netwerk24
Deur Alzane Narrain 04 Augustus 2019 19:18
Ntau Lucas Mokoena is in sy huis vermoor. Foto: Facebook/ntaulucas.mokoena
Kelebogile Louisa Mokoena, vrou van die vermoorde Ntau Lucas Mokoena, tydens 'n vorige verskyning in die landdroshof in Bloemfontein. Hier word sy na die hofselle begelei. Foto: Alzane Narrain
'n Pastoor is in verband met die huurmoord op 'n bekende sakeman en opkomende boer van Bloemfontein in hegtenis geneem.
Die 31-jarige pastoor word daarvan verdink dat hy Ntau Lucas Mokoena (51), 'n opkomende boer en taxibaas, die aand van 8 Julie in sy huis in Fichardtpark in die stad doodgeskiet het.
Lt.kol. Thabo Covane, polisiewoordvoerder, sê die man verskyn Maandag op aanklag van moord in die landdroshof in Bloemfontein.
Sy inhegtenisneming spruit uit die gebeure verlede maand toe Mokoena se vrou, Kelebogile Louisa Mokoena (51), 'n verpleegster, glo die verdagte en twee ander mans gewerf het om haar man te vermoor.
Kelebogile het glo ure voor die moord 'n deposito aan die drie betaal.
Sy het glo haar eie honde vergif sodat hulle nie sou blaf wanneer die huurmoordenaars hul erf in Schnehagesingel binnekom nie.
Nadat die honde gevrek het, het Kelebogile glo die hek en voordeur oopgelos sodat die drie mans toegang tot die huis kon kry.
Die mans het Mokoena in sy huis ingewag en oorval.
Daarna is die egpaar glo in hul slaapkamer vasgebind voordat Ntau in die kop geskiet is.
Kelebogile is 'n dag ná die moord in hegtenis geneem en het haar formele aansoek om borgtog in die landdroshof in Bloemfontein laat vaar.
Sy bly in aanhouding.
Meer oor: Kelebogile Louisa Mokoena | Ntau Lucas Mokoena | Bloemfontein | Sakeman | Pastoor | Huurmoord